Is-76 anniversarju mit-tmiem tat-Tieni Gwerra Dinija… iċedi l-Ġappun Kien proprja bħal dan iż-żmien 76 sena ilu, meta intemmet it-Tieni Gwerra Dinjija. Wara li f'Mejju kienet ċediet il-Ġermanja, il-Ġappun kien baqa' jirrifjuta li jċedi. Il-gwerra karkret sa Awwissu, fejn kien fil-bidu ta' dak ix-xahar li d-dinja esperjenzat it-tfiegħ ta' żewġ bombi atomiċi, dik fuq Hiroshima u Nagasaki bl-għan li l-Ġappun iċedi. Finalment il-Ġappun ċeda. Kien proprjament fil-15 ta' Awwissu meta il-Ġappun ċeda, sitt ijiem biss wara li intefgħet it-tieni bomba atomika fuq Nagasaki. Mal-aħbar li l-Ġappun kien ċeda din fissret it-tmiem tat-Tieni Gwerra Dinjija fil-Paċifiku. L-Istati Uniti, meta rat li l-Ġappun ma riedx iċedi kienet wissiet b'attakki qawwija ta' qerda. Il-bomba atomika li ssemmiet 'Little Boy' intefgħet fuq Hiroshima fis-6 ta' Awwissu u dik imlaqqma 'Fat Man' intefgħet fuq Nagasaki fid-9 ta' Awwissu. Fil-15 ta' Awwissu, l-Imperatur Hirohito mar fuq l-istazzjon tar-radju u ħabbar li l-Ġappun kien qed iċedi. Immedjatament, il-President Harry S Truman, iddikjara li "din hi l-ġurnata li konna ilna nistennew sa mill-attakk fuq Pearl Harbor. Dan hu l-jum meta l-faxxiżmu miet. Konna nafu li dan se jseħħ". Il-paċi twassal għal dik li ssejħet il-'baby boom' Dik il-paċi u tmiem il-gwerra li dan ġabet ċelebrazzjonijiet wasslet ukoll għal dik li ssejħet il-'baby boom', jiġifieri żieda kbira fit-twelidijiet. Jekk nieħdu s-sena 1946 naraw li fl-Istati Uniti, it-twelidijiet żdiedu minn 222,721 f'Jannar għal 339,499 f'Ottubru. Sa tmiem is-snin erbgħin, kienu twieldu b'kollox madwar 32 miljun tarbija, meta fis-snin tletin kienu twieldu 24 miljun. Fis-sena 1954, it-twelidijiet annwali laħħqu l-erba miljuni u dawn ma niżlux minn dan il-livell sa qabel is-sena 1965. Id-dinja tgħallmet minn dak li ġara? Mistoqsija li rridu nagħmlu llum 76 sena mindu ntemm il-faxxiżmu u ntemmet din il-gwerra, hi kemm tgħallimna minn dak li ġara. Ġieli tieħu l-impressjoni li forsi d-dinja tgħallmet il-lezzjoni, imma jkun hemm drabi oħra li joħorġu dubji kemm it-tagħlima ħadniha. Il-ġenoċidji madwar id-dinja baqgħu iseħħu. Il-gwerer imdemmija ukoll baqgħu iseħħu. It-theddid bl-armi nuklejari għamilna snin sħaħ nisimgħu bih sakemm imbagħad intemmet il-Gwerra l-Bierda. Iż-żmien inessi xi jkun sar u għalhekk aktar ma' jgħaddi żmien minn fuq din il-gwerra u t-tmiem tagħha, aktar se jkun faċli li ninsew dak li ġara. J'alla d-dinja tgħallmet.